ming030890/wiki-yue-high-quality huggingface dataset:
香港中國婦女會中學

香港中國婦女會中學（Hong Kong Chinese Women's Club College，英文簡稱HKCWCC），係香港東區西灣河一間政府資助中學，1978年全部係第一組別；喺公開考試更創下佳績，會考最好成績有九科全優，高考最好成績有五科全優。
學校現任校長係楊志強，副校長係陸詠琴同劉潤全。

辦學宗旨
呢間學校以「博學篤志」作為校訓，宗旨係提供全面而高質素嘅教育，培育學生成為學識淵博、品格高尚、追求卓越嘅英才，並勇於承擔，為社會人群謀福祉。
「

編班
初中一：喺暑假嗰時進行一次編班試，1A係嗰次編班試考得最好成績嘅四十人，其餘嘅學生都會根據佢哋語文同埋數學嘅成績編班，當中以1B、1C學生嘅中文成績好啲，而1D、1E學生嘅數學成績好啲。
初中二及初中三：以上學期（佔40%）同埋下學期（佔60%）嘅考試成績計算。一般情況嚟講，成績最好嘅頭八十人將會有規律咁被編入A或B班（A、B、B、A），其他人就依中英數嘅次序分別編到C、D及E班：C（Chinese）班係中文成績好啲嘅班，D班係數學成績好啲嘅班，而E（English）班係英文成績好嘅班。
中四及中五：透過中三學期尾嘅編班結果而定，A班係文科班，B班係文商科班，C班係商科班，而D、E班係理科班。當中D班學生可以選修附加數學，E班學生可以選修經濟、地理或視覺藝術。
學校會喺中一至中四嘅中文科同埋英文科課堂實行小組教學。
中六及中七：通過會考成績編班，A（Arts）班係文商班，而S（Science）班係理科班（當中只有15人可以讀修純粹數學）。

科
（粗體字科目係用英文教，斜體字科目係非公開試科目）
初中一及初中二：中國語文、英國語文、數學、中國歷史、綜合人文、綜合科學、電腦、普通話、家政、設計與科技、視覺藝術、音樂、體育
初中三：中國語文、英國語文、數學、生物、化學、物理、中國歷史、地理、通識教育、經濟、電腦、普通話、視覺藝術、音樂、體育
（唔理係男定女，都要讀家政科同埋設計與科技嘅科目，每年按照學號分配唔同嘅學生先修讀家政科或者設計與科技科。如果學生喺上學期先修讀家政科，佢就要喺下學期修讀設計與科技嘅科目。）
中四及中五： 
甲班（文科班）：中國語文、英國語文、數學、中國歷史、中國文學、經濟、地理/視覺藝術、歷史/視覺藝術、體育
乙班（商科班）：中國語文、英國語文、數學、經濟、商業、會計學原理、旅遊與旅遊業/中國歷史、電腦與資訊科技/視覺藝術、體育
丙班（商科班）：中國語文、英國語文、數學、經濟、商業、會計學原理、旅遊與旅遊業、電腦與資訊科技/視覺藝術、體育
丁班（理科班）：中國語文、英國語文、數學、生物、化學、物理、電腦與資訊科技、附加數學、體育
戍班（理科班）：中國語文、英國語文、數學、生物、化學、物理、電腦與資訊科技、經濟/地理/視覺藝術、體育
中六及中七： 
文商班：中國語文及文化、英語運用、地理/會計學原理、中國歷史/企業概論、中國文學/經濟、體育
理班：中國語文及文化、英語運用、生物/純粹數學/地理、化學/應用數學、物理/經濟、體育

新高中學制
前香港教育統籌局提出三三四學制，就係因為咁，學校嘅科目有啲變，由初中三開始，取消咗歷史科，學生要修讀通識科，並且用英文教。
高中一（即係原先嘅中四）亦有新選科制度，喺2009-2010年正式實行。
必修科：
中國語文
英國語文
數學
通識教育
選修科（2019-2020年度）：
物理
化學
生物
中國歷史
歷史
地理
經濟
旅遊與款待
企業、會計與財務概論（BAFS）
資訊及通訊科技
（除咗中國歷史同埋中國語文科用中文教之外，其餘科目都係用英文教）

學業表現
學校喺高級程度會考個人最好嘅成績係5科全優，中學會考個人最好嘅成績就係9科全優；中學會考同埋高級程度會考嘅總合格率一直維持喺95%以上。

社
學校有四個社，分別係紅社（Ruby）、黃社（Topaz）、藍社（Sappire）、綠社（Emerald）。
所有初中一學生一入學就會被平均分配到唔同嘅社。
紅社喺周年陸運會（Annual Athletic Meet）上獲得最多次數嘅全場總冠軍，而綠社就較少。
2月14號

2月14號係公曆年嘅第45日，離年尾重有320日（閏年321日）。
<< - 2月 - >>



大件事
1859年：俄勒岡州加入美國。
1876年：亞歷山大貝爾向美國專利局（英文：United States Patent and Trademark Office）申請電話嘅專利。
1912年：亞利桑拿州加入美國。
1918年：蘇聯開始使用格里曆（公曆）。
1924年：IBM開鋪。
1952年：1952年冬季奧林匹克運動會喺挪威奧斯陸開幕。
1956年：蘇聯共產黨第20屆代表大會（俄文：XX съезд КПСС）開幕，會期至2月25號。大會最後一日赫魯曉夫做咗反史太林嘅秘密報告。
1958年：伊拉克、約旦宣佈成立阿拉伯聯邦（阿拉伯文：الاتحاد العربي）。
1961年：第一個人工合成嘅化學元素：鐒。
1974年：香港廉政公署成立。
1975年：香港警務處前外籍警司韓德由西班牙返香港，喺葛柏案擔任控方證人。廉署行動組人員喺機場等佢。韓德响1973年11月被控官職同收入不相稱，生活水平超出收入，罪名成立，入獄一年。佢喺服刑八個月之後離開香港。
1980年：1980年冬季奧林匹克運動會喺美國普萊西德湖開幕。
1992年：香港沙田好運中心警匪槍戰。
2002年：農曆新年期間，香港一個旅行團响廣西遇車禍，八死廿幾傷。
2007年：香港頭一間私立大學香港樹仁大學舉行正名典禮。
2018年：雅各布祖瑪辭任南非總統。
2018年：美國佛羅里達州帕克蘭（英文：Parkland, Florida）道格拉斯高中（英文：Marjory Stoneman Douglas High School）整咗單美國史上死傷最慘重嘅校園槍擊案—Stoneman Douglas High School shooting（英文：Stoneman Douglas High School shooting），17死17傷。
2020年：香港港鐵屯馬綫一期通車，係本來嘅馬鞍山綫再加埋新開通嘅沙田至中環綫大圍站到啟德站一段。
鄧淑明

鄧淑明，香港親中派資訊科技界人士兼政治人物，Esri中國有限公司創辦人及主席，互聯網專業協會主要成員。2012年至2015年擔任葵青區議會委任議員

爭議
2011年，有報導批評佢係『大懶蟲』，指佢身為委任區議員，但係喺該屆區議會會議同轄下委員會會議嘅出席率只有16.7%，係全港委任議員入面出席率最低者，但次屆仍獲委任為葵青區區議員。
方力申

方力申（Alex Fong，1980年2月26號—）係香港男歌手同電影演員，邵氏兄弟前藝人，入娛樂圈前係香港游水運動代表隊隊員，保持住200米背泳同400米個人混合式兩項香港紀錄。
佢曾經同歌手鄧麗欣拍拖十年，到2016年3月宣佈甩拖。
2019年，佢參加咗「香港環島泳45公里慈善挑戰」。

屋企
佢老頭係方毓仁，細佬方圓明。

感情生活
2003年，方力申同女歌手鄧麗欣因為合唱《好心好報》同《好好戀愛》開始傳出緋聞，到2012年戀情正式曝光，2016年宣佈分手。
2023年，方力申傳出新戀情，之後佢公開承認女朋友係邪教受害者葉萱（Maple Yip）。

演出作品
呢個表唔完整，歡迎加料。

武漢肺炎疫情期間涉嫌違反限聚令
内文：ClubONE § 淺水灣網紅派對違反限聚令
喺2022年7月26號，食品公司Future Salad被揭發喺ClubONE淺水灣店搞違反限聚令嘅活動，其中方力申同丁子高，仲有一啲微辣嘅演員都有出席，而且方力申仲唔帶口罩同人合照。
容思瀚

容思瀚，香港親中派政治人，香港再出發大聯盟發起人之一。
連結字

連結字（英文：ligature）喺書法、排版同平面設計，係指概念上係兩個或者以上嘅字符（通常係字母）連成一個單一嘅字符:341。喺排版指兩個字符設計成單一嘅字粒或者單一嘅字形，通常同拆開排會有少少唔同樣。喺電腦上面講嘅連結字都係排版嗰種。

西歐文字
喺英文專業排版，連結字非常普通，最常用嘅係 ff、fi、fl、ffi 同 ffl 嘅連結字，原因係喺好多字款，細楷 f 上面嗰點䟴筆好多時會同細楷 i 嗰點撞埋，所以 fi 嘅組合要另外設計過:50，不過喺歐洲語文通常連結字都唔算係必需，甚至有啲例如土耳其文唔會用呢種連結字（原因係土耳其文 i 同 ı 係唔同嘅字母，用連結字會令 i 同 ı 分唔到）。喺而今嘅電腦系統，連結字好多時都唔使用家自己揀，而係操作系統或者排版軟件自動揀。
有啲書法上嘅連結字留存咗落來，變咗獨立嘅符號；例如 & 呢個符號就本來係拉丁文 et 嘅連結字。
有啲字母本來係連結字，後來變咗獨立嘅字母，例如 æ、œ、ß 等等，可以姑且叫做詞庫性嘅連結字（lexical ligatures），呢啲喺統一碼入面都係獨立嘅字符:326。

中日韓文字
連結字呢樣嘢喺中文少見，但係其實係有嘅，例如 ｢招財進寶｣ 之類嘅好多時會寫成合成字，都可以算做一種連結字。日文比較多，例如年號可以用連結字，例如 ｢㍾｣（明治）、｢㍽｣（大正）等等，又或者 ｢㍿｣（株式会社）等等。

其他書寫系統
但係喺其他例如阿剌伯文等等比較複雜嘅書寫系統，就可能一定要用連結字。例如 ｢لا｣（la）唔可以就咁將 ا（alif）同 ل（laam）兩個字母拍埋，因為 ا 一定要打斜同黐住 ل 右下角，唔係就係錯，所以一定要係連結字，而且唔單止要用連結字，係要有四個唔用樣嘅連結字。
李文俊

李文俊，SBS，BBS，JP，香港建制派（商界親中派）政治人（經民聯成員）、生意人，理文造紙阿頭李運強嘅大仔。

政治立場
佢係香港親中派一員。

選舉及提名經歷
喺2016年，佢成為香港特别行政區選舉委員會宗教界委員。之後，佢有份提名林鄭月娥參與2017年香港行政長官選舉。
喺2021年9月，佢成為香港特别行政區選舉委員會委員(港區全國政協委員)。
戴希立

戴希立，香港親中派政治人物。

政治立場
佢係香港親中派一員。

選舉及提名經歷
喺2016年，佢成為香港特别行政區選舉委員會政協委員。之後，佢有份提名林鄭月娥參與2017年香港行政長官選舉。
喺2021年9月，佢成為香港特别行政區選舉委員會委員(港區全國政協委員)。2022年，佢喺李家超無提政綱嘅情況下，有份提名李家超參與2022年香港行政長官選舉。
喺北京未經諮詢或香港人同意，大幅度削減立法會直選議席之後嘅2021年香港立法會選舉，佢提名鄧飛。
張勇邦

張勇邦，香港親中派政治人物兼教育界人士，聖公會聖雅各小學校長。

選舉經歷
喺2021年9月，佢以「教育專業聯盟」名義參選選舉委員會界別分組選舉，當選成為香港特别行政區選舉委員會教育界委員。之後佢喺李家超無提政綱嘅情況下，有份提名李家超參與2022年香港行政長官選舉。
羅世光

羅世光，香港親中派人士。前衛理中學校長。
容永祺

容永祺，SBS，MH，JP（英文：Samuel Yung，1958年8月—），廣東新會人，香港商界親中陣營政治人、保險業名人，第十三屆全國政協委員，十三屆全國政協經濟委員會副主任；第十二屆全國政協委員，第十一屆全國政協委員。香港專業及資深行政人員協會創會會長，香港科技大學高層管理人員工商管理碩士。喺2018年9月起擔任香港考試及評核局主席。

政治參與同經歷
容永祺係香港商界親中陣營嘅支持者，有份贊助慶祝中國65週年嘅官方國慶晚會。
容永祺曾經做過香港青年聯會主席（2004-2005年）、葵青區議會委任議員。
2007年，佢曾經支持同屬親中派嘅梁美芬參選香港區議會選舉。
喺2016年，佢成為香港特别行政區選舉委員會政協委員。之後，佢有份提名林鄭月娥參與2017年香港行政長官選舉。
2020年5月尾，佢有份參與一份文藝界聯署，支持北京未經諮詢或香港人同意而強行訂立，同時引起泛民主派一致爭議嘅《香港國家安全法》，但有關聯署之後被揭發老作，其中名單上嘅張寶華、徐熙媛、李巧靈同蔣志光之後死口唔認有份參與，而陳汝騫就响2019年離世。
喺2021年9月，佢成為香港特别行政區選舉委員會委員(港區全國政協委員)。2022年，佢喺李家超無提政綱嘅情況下，有份提名李家超參與2022年香港行政長官選舉。
喺北京未經諮詢或香港人同意，大幅度削減立法會直選議席之後嘅2021年香港立法會選舉，佢提名蔡明禧。

家庭
佢個仔係容思瀚。
火車到站

《火車到站》（法文：L'Arrivée d'un train en gare de La Ciotat）又叫《火車進站》，係一齣早期嘅電影。佢由盧米埃兄弟出品，内容係一架火車埋站嘅場景。《火車到站》成日俾人誤傳話係世界上第一齣電影，但其實佢比起真正嘅第一齣電影遲咗成個月首映。

内容
《火車到站》
同盧米埃兄弟嘅其他早期電影一樣，《火車到站》係一齣實況電影（英文：actuality），拍嘅係某時某地真實發生嘅事物。《火車到站》片長只得50秒，並且係一鏡到尾。唯一嘅鏡頭真實噉記錄咗法國南部沿海小鎮拉西奧塔（法文：La Ciotat）嗰度一列蒸汽火車慢慢駛入火車站，以及啲人喺火車側邊走動嘅情景。
成部電影冇經過任何剪接，亦冇刻意造成嘅鏡頭郁動。除此之外《火車到站》播片嗰陣係按照返拍片嘅原速嚟播嘅，並冇加快減慢，呢點同之後差利時代嘅默片做法唔同。

製作
盧米埃兄弟發明嘅Cinématographe攝影機
呢齣電影係盧米埃兄弟一腳踢整出嚟嘅作品，由拍攝、執導到製片都係佢哋兩個一手包辦嘅。負責揸機嘅細佬路易·盧米埃用咗35毫米格式、長寬比1.31:1嘅菲林，而鏡頭就用返盧米埃兄弟自己發明嘅多功能攝影機。呢部嘢法文叫Cinématographe，除咗可以當做普通嘅電影攝影機噉用，仲兼具埋菲林打印同投影嘅功能。因為當時嘅技術限制，《火車到站》係一齣黑白片兼默片。

公映
有講法話盧米埃兄弟喺1895年12月28號搞嘅電影放映會係世界上第一場商業電影放映，所以打頭炮嘅《火車到站》就係全世界第一齣電影。不過呢個講法其實係錯嘅，當日嘅節目表並冇《火車到站》。「第一部電影」嘅殊榮要畀盧米埃兄弟另一齣戲《工廠大門》（法文：La Sortie de l'usine Lumière à Lyon）至啱，而初版嘅《火車到站》要到1896年1月25號先至首映。

其他版本
除咗1896年上映嘅初版之外，盧米埃兄弟之後仲將《火車到站》重拍過兩次，即係夾埋一共有三個版本。依家網上面最容易揾到嘅其實唔係原版，而係1897年夏天重拍嘅第二版，特色係可以見到幾個女人同細路仔上車。
另外，盧米埃兄弟仲拍過一輯3D版嘅《火車到站》，並且喺1934年法國科學院開會嗰陣播過。其實早喺1895年第一齣電影公映之前，盧米埃兄弟已經研究緊點樣拍3D電影。但係因為3D電影唔似2D嘅咁好賣，所以成日俾人遺忘咗。

反響
相傳《火車到站》公映初時，有唔少人都俾架向住佢哋衝緊埋嚟嘅火車嚇親，一路大叫一路走去間房後面避。德國嘅《明鏡》週刊寫話套戲引致咗恐懼乃至恐慌，而英國電視台第四台嘅紀錄片The 100 Greatest Scary Moments（《百大恐怖時刻》）就將《火車到站》列做第一百位。
觀眾有噉嘅反應可能係因為喺電影出現之前，只有暗箱呢個方法整到識郁嘅投影。冇睇過戲嘅觀眾可能以為間房出面真係有駕火車衝緊埋嚟。不過，有啲研究電影嘅歷史學家就質疑呢段故嘅真確性。亦有學者覺得引起恐慌嘅可能係之後重拍嘅3D版，而唔係1896年公映嘅初版，純粹係以訛傳訛傳錯咗。

流行文化
喺2011年嘅冒險電影《雨果的巴黎奇幻歷險》（英文：Hugo）裏面有唔少向早期電影致敬嘅畫面，當中就包括《火車到站》放映嘅一幕。
另外，《文明帝國V》（英文：Civilization V）電子遊戲第二個擴充包《美麗新世界》（英文：Brave New World）嘅開場動畫同預告片入面，都有相傳《火車到站》首映嗰陣引發恐慌、場面混亂嘅情節。
中興通訊

中興通訊（深交所：000063、港交所：00763）係中華人民共和國一間開發生產通訊設備同埋終端嘅公司，1985年成立，前身係深圳市中興半導體有限公司；總部設喺深圳，董事長係侯為貴，總裁係史立榮。
2004年12月9號，中興通訊成為中國內地首間A股上市公司喺香港招股上市。
施能獅

施能獅係香港親中派政治人物。

政治立場
佢係親中派嘅成員，曾經公開歌頌中國共產黨，又話香港同中國聯繫越緊密，前景就越寬闊。

選舉經歷
喺2021年9月，佢成為香港特别行政區選舉委員會同鄉社團委員。
喺北京未經諮詢或香港人同意，大幅度削減立法會直選議席之後嘅2021年香港立法會選舉，佢提名林泳施。
何佳霖

何佳霖，香港親中派作家，紫荊黨黨員，常用筆名度姆洛妃，有時會喺一啲親中派媒體寫影評等文章。

政治立場
佢係香港親中派支持者，喺2019年藝發局選舉嘅時候，曾經被質疑六四民運同香港反送中運動等議題避而不談，又喺一次同選民見面嘅場合入面高呼「我係中國人，我愛中國、我愛香港」。
之後佢接受大公報訪問嗰陣，就批評部分激進反送中示威者沉浸喺自己嘅情緒入面，迷失咗自己，既唔認真了解歷史，又缺乏國民認同。又話佢哋如果多啲歷史同文學創作就會冇咁暴戾，但就對被批評用暴力執法嘅香港警察避而不談。
佢亦曾經參與公開聯署支持北京未經諮詢或香港人同意，強行訂立嘅《港版國安法》。
南大洋

南大洋（Southern Ocean），又叫南冰洋（Antarctic Ocean），係地球南方一個大洋，喺2000年定義為南緯60度以南，直到南極洲岸。南大洋同其他大洋唔同，人哋係大洲間開大洋，而佢係大洋包圍南極洲，同太平洋、大西洋、印度洋分唔開。
南大洋或南冰洋響唔同時期文獻出現過，但因為佢同傳統大洋定義唔同，所以就時有時無，有啲人認為有，有啲認為無。觀乎地理位置，好多時都併入太平洋、大西洋、印度洋。
跟住科學發展，科學家發現南極洲周圍有環南極洋流（Antarctic Circumpolar Current），個洋流圍住南極洲轉，重行得好急，同周圍洋流系統唔同。個洋流可以追到3000萬年前，南極洲同南美洲分開，佢兩邊大洋打通，洋流就形成。
響2000年，鑑於南極洲周圍大洋嘅洋流，同太平洋、大西洋、印度洋唔同，南大洋就重新出世。國際組織重新定義南大洋，最後投票決定南緯60度為界。南緯60度啱啱好唔會同其他大洲重疊，亦都係南極條約嘅界限。
雖則有定，唔同國有佢自己定義，例如英國就以南緯55度為界。澳洲就叫佢同紐西蘭南便大洋做南大洋。
2021年6月8號，國家地理雜誌正式定義南大洋成爲地球嘅第五大洋

定義同用詞
國際水文組織畫嘅「南大洋」界線自1928年第一版《海洋同海域界限》出版以嚟，一直向南收縮。
國際水文組織嘅前身國際水文局喺1919年7月24號召開咗第一屆國際會議，確定咗海洋同海域嘅界線同名稱。之後國際水文組織喺1928年出版咗首版《海洋同海域界限》。自第一版以嚟，南大洋嘅界線不斷向南移動。由1953年開始，南大洋就唔再出現喺正式出版物度，改為由當地水文部門自行劃定。
國際水文組織喺2000年修訂版入面將南大洋定義為南緯60度以南嘅水域，但因為仲有啲內容有爭議，好似日本海命名爭議咁，所以呢個定義都未正式採用。2002年，國際水文組織將2000年嘅修訂版當做草案發送畀成員國。而家有啲國際水文組織成員同其他組織都用緊呢個定義，例如《世界概況》同韋氏詞典。
澳洲政府將南大洋界定為澳洲正南方嘅水域（詳見Template:Xref)。
國家地理學會喺2021年6月正式承認咗南大洋。 之前佢哋用唔同字體嚟表示南大洋同其他大洋嘅分別，喺印刷同網上地圖都係將太平洋、大西洋同印度洋一直延伸到南極。 用「南大洋」呢個詞嘅地圖出版商包括Hema Maps同GeoNova。

20世紀之前
18世紀嘅地圖將「南海洋」當做衣索比亞海洋嘅代稱
「南大洋」原本係太平洋或者南太平洋嘅舊稱，由第一個發現太平洋嘅歐洲探險家、西班牙人瓦斯科·努涅斯·德巴爾沃亞喺巴拿馬北部首次提出。「南海」就係個相對少用嘅代稱。1745年英國一條議會法案規定有人發現通往「美洲嘅西部同南部海洋」嘅西北航道就會有獎。
用「南大洋」嚟形容環繞未知南極地區嘅水域嘅人，佢哋所用嘅界限都唔一樣。詹姆斯·庫克描述佢第二次環球航行嘅時候，暗示新喀里多尼亞係南大洋嘅邊界。 1795年出版嘅《Peacock地理詞典》就話南大洋「喺美洲同非洲嘅南邊」； 1796年John Payne將北界定喺南緯40度； 1827年嘅《愛丁堡地名詞典》用嘅係南緯50度。 1835年嘅《家庭雜誌》將「大南洋」劃分為「南大洋」同「南極洋」，分界線係南極圈，而南大洋嘅北界就係連接合恩角、好望角、塔斯曼尼亞島同新西蘭南部嘅線。
英國1834年嘅《南澳洲法案》將新成立嘅南澳洲省南部嘅水域稱為「南大洋」。維多利亞殖民地1881年嘅《立法議會法案》將貝爾斯代爾區嘅一部分界定為「順住新南威爾士邊界直到南大洋」。

1928年界定
1928年版界定
1928年第一版嘅《海洋同海域界限》用陸地嚟劃分南大洋嘅範圍：南面係南極洲，北面係南美洲、非洲、澳洲同新西蘭布羅頓島。
詳細嘅界限係由智利嘅合恩角向東到非洲嘅好望角，再向東到澳洲大陸南岸嘅利文角（西澳洲）。由利文角開始，界限沿住澳洲大陸海岸向東到奧特韋角（維多利亞州），然後向南穿過巴斯海峽到金島嘅威克姆角，沿住金島西岸，再穿過巴斯海峽南下到塔斯曼尼亞嘅格里姆角。
之後界限沿住塔斯曼尼亞西岸南下到東南角，再向東到新西蘭嘅布羅頓島，最後返回合恩角。

1937年界定
1937年版界定
喺國際水文組織1937年第二版《海洋同海域界限》中，南大洋嘅北界向南移咗。呢個版本嘅南大洋北界大部分唔再與陸地接壤。
喺第二版入面，南大洋由南極洲向北延伸，喺非洲嘅好望角（東經20度）同西澳洲嘅利文角（東經115度）之間延伸到南緯40度，而喺新西蘭奧克蘭島（東經165或166度）同南美洲嘅合恩角（西經67度）之間延伸到南緯55度。
正如下面會詳細討論，喺2002年版之前，海洋嘅界限明確唔包括每個海洋內嘅海域。大澳洲灣喺1928年版冇名，但喺1937年版就如圖所示劃咗界。所以佢包括咗原本1928年劃為南大洋嘅水域，但喺1937年嘅定義入面技術上唔屬於鄰近嘅三大洋任何一個。
喺2002年草案入面，國際水文組織將「海域」定義為「大洋」嘅分區，所以如果用2002年嘅定義，大澳洲灣喺1937年仲係屬於南大洋。要直接比較大洋嘅現有同以前界限，就要考慮（或者至少知道）2002年國際水文組織改變「海域」定義嘅方式會點影響比較。

1953年界定
南大洋冇出現喺1953年第三版《海洋同海域界限》入面，出版物有一條註釋寫住：
南極或南大洋已經喺呢份出版物入面刪除，因為自1937年第二版出版以嚟，大多數意見都認為冇實際理由將「大洋」呢個詞用喺呢片水域度，而且因為季節變化，要劃定佢嘅北界都好困難。所以大西洋、太平洋同印度洋嘅界限已經向南延伸到南極大陸。負責發布獨立出版物處理呢個區域嘅水文部門因此可以自行決定北界（英國用南緯55度）。:4
相反，喺國際水文組織1953年嘅出版物入面，大西洋、印度洋同太平洋向南延伸咗，印度洋同太平洋（喺第一同第二版入面未接壤）而家喺東南角子午線接壤，而且大澳洲灣同塔斯曼海嘅南界都向北移咗。

2002年草案界定
黑線內嘅區域係2002年之前嘅太平洋範圍；深藍色區域係重新劃定南大洋同包括邊緣海之後嘅非正式現有範圍。
國際水文組織喺2000年再次調查南大洋問題。佢68個成員國入面有28個回應，除咗阿根廷之外，所有回應嘅成員都同意重新定義呢個大洋，反映出海洋學家對洋流嘅重視。「南大洋」呢個名得到18票，擊敗咗另一個選項「南極洋」。一半票數支持將大洋北界劃喺南緯60度（呢個緯度冇陸地阻隔），另外14票支持其他定義，主要係南緯50度，仲有少數支持北至南緯35度。值得注意嘅係，南大洋觀測系統收集南緯40度以南嘅數據。
2002年8月，《海洋同海域界限》第四版草案發送畀國際水文組織成員國（有時都叫做「2000年版」，因為佢總結咗到2000年為止嘅進展）。 因為世界各地有好多命名問題（主要係日本海命名爭議）令幾個國家有「關注嘅領域」，所以到而家都未出版。期間有過好多改動，60個海域畀咗新名，甚至連出版物嘅名都改咗。 澳洲都對南大洋嘅界限提出咗保留意見。 實際上，第三版（冇界定南大洋，由當地水文部門自行劃定）到而家都未被取代。
南大洋嘅大陸同島嶼
儘管咁，第四版定義已經畀好多國家、科學家同組織實際使用，包括美國（《世界概況》用「南大洋」，但冇用「南大洋」入面嘅其他新海域名，好似「宇航員海」）同韋氏詞典， 仲有科學家同國家，甚至連國際水文組織內部都有人用。 有啲國家嘅水文部門自己定咗界限，例如英國用南緯55度。 其他組織就傾向將南大洋嘅北界定得更北。例如，《大英百科全書》將南大洋描述為北至南美洲，仲好重視南極輻合帶，但佢對印度洋嘅描述就同呢個矛盾，話印度洋向南延伸到南極。
莫利加特

莫利加特（粵音：mok6 lei6 gaa1 dak6 ，瑞典文：Truls Möregårdh，2002年2月16號—）係瑞典男子乒乓波運動員。佢揸六角形乒乓波拍參賽。
佢喺2024年夏季奧林匹克運動會代表瑞典參加乒乓波男子單打同男子團體。男子單打入面，佢喺32強賽爆冷淘汰頭號種子中華人民共和國嘅王楚欽，最後殺入決賽對戰中華人民共和國另一代表二號種子樊振東。
梁浩楷

梁皓楷（又叫梁浩楷，Leung Ho-Gaai, Jerry，1978年7月14號—）係香港男演員，無綫電視旗下藝人，前亞洲電視同邵氏兄弟藝員。

演出
呢個表唔完整，歡迎加料。
音拍

音拍（粵音：jam1 paak3；英文：mora；亦可以睇梵文：मात्रा / mātrā），香港語言學學會譯做莫拉，係音系學上講到嘅概念。一段音拍係理論或者感知上最細時間單位，如果要用音拍嚟分析一隻語言嘅話，研究者會將隻語言嘅語音想像成係由一段段音拍組成，每段音拍時間長度相同或者大致相同，每段音拍包含嘅可以係成段音節（元音加輔音）亦可以係（例如）單丁一個輔音。
例如廿一世紀初嘅日語，就成日會用音拍嘅概念嚟分析：好似係字詞おおさか（指大阪，近似粵音：o6 o1 saa3 kaa4）噉；根據主流分析，呢隻字詞有三截音節—— oo-sa-ka，但係音拍就有四截—— o-o-sa-ka，當中每段音拍時間長度相約，而一段音拍可以成一段音節但係一段音節亦可以橫跨多段音拍。順帶一提，日文書寫用嘅假名被指係一種音拍型嘅文字，每段符號反映一段音拍。
除咗日語之外，古希臘文、梵文同埋古英文，都有人會用音拍概念嚟分析。

組成
内文：音節、等時同語言韻律
音拍係計時嘅單位。講嘢嗰陣每一段音拍都差唔多一樣咁長。
一般嚟講，用音拍剖析語音嗰陣通常要跟從以下嘅法則：
音節首（段音節嘅開頭輔音）唔可以自成一段音拍。
音節核對應幾多段音拍，就要視乎個元音係長定短。假如元音係短嘅，音節核就對應一段音拍，而假如元音係長或者有雙元音，噉音節核就對應兩段音拍。如果音節核係輔音，道理相同。
喺某啲語言入便，音節尾可以自成一段音拍，例如日語同拉丁文都被指有噉嘅情況。
有關音拍嘅特性，唔同語言可以好唔同。喺某啲語言入便，一段音節可以橫跨三至四段音拍咁多：一段音節可能以一個長元音或者雙元音做核（兩段音拍）而且加上若干個輔音做音節尾（又掗多一段音拍），例如梵文就有噉嘅情況；而廿一世紀初嘅學者研究古英文（超過 1,000 年前嘅英文）指出古英文以及某啲當代嘅英文方言，可以一段音節橫跨四段音拍咁多。
亦有部份語言可能唔需要音拍嘅概念：有啲語言係音節定時嘅，即係每段音節喺時間上大致都係一樣咁長，所以對佢哋嚟講，音節同音拍係同一樣嘢，分析佢哋嗰時唔需要用音拍嘅概念。

日語
睇埋：假名同俳句
喺廿一世紀初，學者成日都會用音拍（日文寫作モーラ）呢個概念嚟分析日本話嘅多數方言，有一種常見嘅諗法係，日本話語音嘅基本單位係音拍而非音節。例如以下呢幾隻日語字詞噉：
日文書寫用嘅假名，被指係音拍型嘅文字:4.1.2，多數字符都係每隻表示緊一段音拍，一係寫緊開頭輔音加個元音（例如かけこ）或者冇開頭輔音嘅元音，一係就寫緊音節輔音 n 。拗音係少數嘅例外。拗音包括一個輔音後面掕一個（用國際音標寫）/j/ 噉嘅音，用日羅寫即係 ky- 或者 gy- 噉樣開頭嘅音節。喺書寫上，呢啲語音慣例係用細嘅 ゃ ゅ ょ 嚟表達，會寫做例如きょ- 噉嘅樣。
布魯日舒高

布魯日舒高（英文：Cercle Brugge K.S.V.）係比利時布魯日一間職業足球球會，依家踢緊比利時職業聯賽。
蕭奇標

蕭奇標係香港親中派人士，被指同黑社會社團14K有聯繫，被形容係「中聯辦御用黑社會古惑仔」。

政治立場
蕭係香港親中派成員，支持一帶一路政策，同時亦係茂名及化州嘅政協委員，亦係化州市旅港同鄉會嘅首席會長。
佢仲係青關會榮譽會長，時常出席撐警活動，並且同青關會會長洪偉成關係密切。

同黑道人物來往
佢曾經被報導同多位黑道人物有來往，包括約人喺太子警察俱樂部聚餐。佢亦曾經同14K嘅成員一同落場進行一啲反法輪功嘅示威。

被指同七二一元朗襲擊有關
喺七二一元朗襲擊入面，好多無辜嘅港鐵乘客喺港鐵元朗站俾人毒打，事件引起極大關注。有人就指，七二一元朗襲擊入面主要打手之一Ruby（露脾）嘅幕後金主就係蕭奇標，而佢亦被視為呢次事件嘅主腦。
另外，事件入面，佢曾經自稱係《中國東盟》嘅記者，話自己係中立，但之後被揭發使用假證扮記者，而佢聲稱持有香港政府發出官方記者證，亦引起一啲爭議。

家庭
佢老婆梁杏雯喺香港警察總部人事部工作，亦有網民話警務處處長蕭澤頤係佢堂兄。
體積

體積（粵拼：tai2 zik1），有時又叫容量（粵拼：jung4 loeng4）或者容積（粵拼：jung4 zik1），係一樣嘢佔咗幾多空間，國際單位制會用衍生單位立方米去度，日常生活亦經常用到公升去度。
計體積嘅公式係好耐以前嘅數學家搵出嚟嘅，例如波嘅體積係，當中 r 係個波嘅半徑。再複雜啲集合嘅可以用積分計。不過有啲集合嘅大細係無定義嘅，例如域他利集合（Vitali set）咁，因為無論定義佢嘅大細係咩都會造成矛盾。
謝緯武

謝緯武，香港親中派法學家。

政治立場
佢係香港親中派成員，反對港獨。
佢曾經反對2010年公民黨同社民連爭取香港民主普選嘅嘅「五區公投」運動，同埋參與公開聯署支持以及參與一啲推廣北京未經諮詢或香港人同意，強行訂立嘅《港版國安法》。
Euromaidan

Euromaidan（烏克蘭文：Євромайдан；中文又譯廣場起義）係烏克蘭親歐洲派響基輔展開嘅反政府示威，2013年11月21號至2014年2月23號進行，起因係烏克蘭總統亞努科維奇中止同歐盟簽署政治同自由貿易協議，強化同俄羅斯嘅關係。抗議群眾要求同歐盟簽署協議、亞努科維奇下台、提前舉行大選。

歷史
2013年11月21號，當時嘅烏克蘭總統亞努科維奇突然改口，原本同意咗會同歐盟簽一份聯合協議，但係變咗係同由俄羅斯帶嘅歐亞經濟聯盟簽協議。當時烏克蘭嘅議會已經大比數通過咗同歐盟嘅協議，但係俄羅斯向總統施壓去拒絕。因為呢個決定，所以好多親歐盟嘅示威者都上街，要求亞努科維奇簽返份協議。當佢拒絕咗呢個要求之後，啲示威者就索性要求佢落台。
對唔少人嚟講，俄羅斯對烏克蘭政府嘅影響，其實都同時反映咗政府入面嘅貪污問題，搞到啲官員淨係挂住攞俄羅斯泵嘅錢。 專係研究貪污嘅透明國際（英文：Transparency International）更加叫亞努科維奇做典型嘅貪污例子。
喺示威對抗期間，基輔獨立廣場成為咗示威嘅重地，有數以千計嘅示威者喺嗰度搭咗營，甚至包括埋廚房同埋救傷站。除此之外，示威者亦組成咗“自衛隊”嚟對抗警察嘅攻擊，有哂制服、頭盔、盾牌、同棍等等。佢哋由12月中開始同警察嘅衝突惡化，其中響2014年1月，爆發咗一次嚴重嘅流血衝突，造成幾百人傷。呢個情況一直持續到2月18-20號嘅頂峰。喺總共呢大概2個月嘅衝突期間，有預計過百位示威者死咗。
喺2月21號，亞努科維奇同議會入面嘅反對派簽咗協議，同意成立過渡政府，同時提早選舉。亞努科維奇同其他親俄官員喺嗰晚走咗去俄羅斯，而議會亦喺之後嗰日踢走咗佢嘅總統職位，成立咗臨時政府。喺幾個月之後，政府舉行咗第6屆烏克蘭總統選舉，波羅申科正式當選做新總統。
喺俄羅斯方面，普京經過 Euromaidan 嘅事之後，嘗試留住佢對烏克蘭嘅勢力範圍，所以引起克里米亞危機同埋俄烏戰爭去爆發。
手語

手語係用手勢同肢體語言而唔通過聲音來達意嘅語言，主要用手語嘅人或對象係聾啞人士。可以用手嘅姿勢、指向，雙手、手臂同身體嘅各種動作以及面部表情嘅組合來準確達意。佢同一般語言（又叫「口語」，主要通過聲音達意）有好多相似之處，所以語言學家認為兩者都係自然語言，但係手語同口語之間亦有顯著差異。
同口語、書面語類似，（有時甚至喺同一個國家裡面）唔同地方嘅手語亦都唔同，甚至喺同一個地區入面，唔同年齡層用嘅手語都會有分別。
喺2017年，聯合國將9月23號定為國際手語日，紀念世界聾人聯合會喺1951年嘅呢一天成立。
桃園璞園領航猿

桃園璞園領航猿（英文：Taoyuan Pauian Pilots）係中華民國桃園市嘅職業籃球球會，依家打緊台灣P. LEAGUE+職業籃球聯賽。
臨時決鬥

《臨時決鬥》（Hit N Fun，曾經叫《中女舍》）係2025年上畫嘅港產片，由麥啓光執導，古天樂、梁詠琪、王丹妮、胡子彤、周秀娜、張文傑、陳湛文、伍允龍、楊詩敏、喬靖夫、王尹菁、王頌茵主演。
呢套戲籌備嗰陣本嚟只係套普通電影，但之後打算拍成2025年香港其中一套賀歲片，所以加入大量串星，並參照返麥啓光上一套執導嘅賀歲片《臨時劫案》改用而家個名，但故仔同《臨時劫案》冇任何關連。
2023–24年歐洲男子排球冠軍聯賽

2023–24年歐洲男子排球冠軍聯賽係第65屆歐洲男子排球冠軍聯賽，亦係歐洲排球聯合會主辦嘅第69屆頂級球會賽事，最後由意大利嘅特倫蒂諾排球攞冠軍。
麻雀女王追男仔

《麻雀女王追男仔》（Queen of Mahjong）係2025年上畫嘅港產片，由葉念琛同王晶聯合監製同導演，高海寧、馬國明、陳家樂、陳靜、許紹雄、李尚正、文佐匡主演。呢套係2025年香港其中一套賀歲片。
釜山

釜山（粵拼：fu2 saan1；韓文：釜山(Busan)；英文又叫Pusan），正式名叫釜山廣域市（釜山廣域市；廣域市類似於中國嘅直轄市），係韓國第一大埠，位於韓國東南邊。人口356萬（2013），係韓國僅次於首爾嘅第二大城。釜山多山，啲山將釜山啲區割開曬，而位於洛東江同水營江（韓文：수영강）之間嘅河谷係人口最密集嘅地方。
釜山係2002年亞運會同2005年APEC會議嘅承辦市。行政上，釜山係個有自治權嘅大都會。2005年11月14號釜山宣布申辦2020年夏奧運，畀東京攞咗之後就改爲申辦2024年或者2028年嘅夏奧運。

氣候
釜山屬副熱帶濕潤氣候，夏季炎熱潮濕，有機會畀颱風吹襲。
ClubONE

ClubONE（會所一號）係香港時代生活集團旗下一個婚宴餐飲品牌，2010年創立，由新民黨成員黃復華擔任董事總經理。
喺武漢肺炎疫情期間，佢哋曾經用防疫理由臨時取消民主黨年度宴會預約，但之後又容許客戶喺佢哋嘅場地進行違反限聚令嘅活動。

臨時取消民主黨年度宴會預約
民主黨原定喺2022年7月16號喺尖沙咀位於帝國中心嘅ClubONE進行年度宴會。本來好多香港政黨都會做嘅活動，呢次事前遭到包括盧文端、《大公報》在內嘅親北京力量嘅抨擊，去到14號酒樓聲稱宴會場地附近出現確診群組，酒樓要停業清潔，結果宴會要取消。不過，安心出行程式並無通知，帝國中心亦無強檢公告，去到星期五（15號），帝國中心嘅ClubONE亦正常營業。《香港01》同《明報》記者以顧客身分致電，酒樓職員表示就話周六需維修冷氣抽風系統，否認同疫情有關，星期日亦正常營業。因為呢次事件，民主黨損失咗約6位數字。有記者問黃復華係咪受到外界壓力，但黃復華就否認。

淺水灣網紅派對違反限聚令
喺2022年7月26號，食品公司Future Salad喺ClubONE淺水灣店搞周年派對，有過百人出席，當中包括方力申、丁子高、仲有一啲微辣嘅演員等，事前Facebook宣傳同事後網上流傳相片短片都顯示好多人無戴口罩，又有泳衣騷同赤裸男模助興，氣氛澎湃，違反當時宴會唔可以任何現場表演或跳舞活動，客人一離枱必須戴上口罩嘅規定。
馬高斯·艾朗素

馬高斯·艾朗素（粵拼：maa5 gou1 si1 ngaai6 long5 sou3，西班牙文：Marcos Alonso，1990年12月28號—）係個西班牙足球運動員，司職左後衛，而家效力緊西甲球會切爾達。
柏林雜音

柏林雜音（參照英文：Perlin noise）係由 Ken Perlin 發明嘅演算法，可以用嚟生成望落自然（唔完美跟從規律，但又唔見得係完全隨機）嘅圖案。呢種演算法最重點嘅諗頭係要望落自然，每一點嘅值都要同佢附近啲點嘅值相似。
皇家安特衛普比斯查足球會

皇家安特衛普比斯查足球會（英文：K Beerschot VA）係喺比利時安特衞普嘅足球會，而家打緊比利時職業聯賽。
語言磨蝕

語言磨蝕，又或者叫語言耗失，係一種語言現象，講緊一個人使用某隻語言嘅能力隨時間流失。無論母語定係第二語言，都有可能出現磨蝕現象：簡化講，想像有個以粵語為母語嘅人，佢生於粵港澳地區後嚟移民過去英國，移民後日日淨係用英文唔用粵語，過咗幾年就因為生疏而開始講粵語講得唔流暢；又想像有個以粵語為母語嘅人學德文，上完一輪堂之後就冇再學，跟住幾年一路冇咩點用過德文，佢好可能就會唔記得學過嘅德文知識。
語言磨蝕可以喺唔同層面發生：母語磨蝕嘅人可以係有詞彙方面嘅磨蝕，有陣時有啲字詞一時之間諗唔到自己母語個版本，但係就諗到第二語言入便要點講，即係例如一個粵語人太習慣講英文，想講蘋果一詞嗰陣把口講唔出 ping4 gwo2 呢段音，但係就諗到英文 apple 一詞個音。此外，第二語言亦有可能會影響句法同音系，包括係左右一個人講母語嗰時啲句子結構，又或者係佢發音準唔準。
喺廿一世紀初，磨蝕現象吸引咗語言學界關注，同語言重振工作亦關係密切。因此有唔少語言學家都致力研究磨蝕嘅成因：最簡單嗰種睇法係主張人移民或者穿州過省搬去第度住，去咗唔係以自己母語做主流嘅地區，冇乜機會講母語，久而久之就開始唔記得點講。不過根據二〇一〇年代嘅研究，語言磨蝕嘅成因遠遠唔只係「講得唔夠」咁簡單。

基本概念
内文：母語、第二語言同第二語言磨蝕
睇埋：跨語言影響
語言磨蝕呢個概念始於一九八〇年。
最基本上，語言磨蝕可以分兩大種：母語嘅磨蝕，以及係第二語言磨蝕。母語係指一個人細個由照顧者度學識講嘅語言，而第二語言就係指母語以外嘅語言。例如一個人，佢細個嗰陣照顧佢嘅人（父母以至幫手湊孫嘅祖父母）冚唪唥都係講粵語嘅，佢牙牙學語講嘢講嘅就係粵語。而後嚟佢大個啲就學英文同日文，喺呢個情況下，粵語係佢嘅母語，而英文同日文就係佢嘅第二同第三語言。語言磨蝕研究，就係始於有語言學家發覺啲人成日學完第二語言之後唔用，過咗一段時間後就唔記得學過嘅嘢。及後嘅研究仲指出，就算係母語都有可能出現磨蝕。
語言磨蝕有陣時難以同跨語言影響（CLI ）清楚分開。事實表明，一個人學第二語言，好多時就會自然噉將第二語言嘅嘢用落去第一語言嗰度。例如廿一世紀初嘅香港人，普遍以粵語做母語，但係多數都或多或少識啲英文，講粵語嗰陣會將英文字詞用落去跟粵語句法嘅句子度，好似係
「呢件事真係好 complicated，我搞唔掂。」
「我哋聽日去 shopping，一齊買嘢啦！」
「你個 email address 係乜嘢呀？」
但係就算一個香港人講出噉嘅句子，都唔表示佢真係出現咗磨蝕，唔識得用粵語講中文複雜、購物同電郵地址等嘅詞彙。亦可以睇吓有關外來詞嘅概念爭議。

體現形式
睇埋：中介語
語言磨蝕研究同心理語言學有幾大交集。實際落手做研究嗰時，研究者會量度以下呢啲變數，用嚟評估受試者嘅「磨蝕程度」：
答語言問題嗰陣有冇答錯
答語言問題嗰陣反應快慢
語言問題亦可以分類做：
詞庫：例如佢哋諗字詞嗰時會唔會諗好耐先諗到？
構詞：佢哋用字詞嗰陣會唔會錯語法（例如一致特性唔啱）？
句法：佢哋造句子嗰陣時啲語序係咪正常？
音系：佢哋啲發音會唔會有異於母語相同但冇學第二語言嘅人？
等等。

詞彙磨蝕
睇埋：借詞
一般認為，一個人語言出現磨蝕，最顯而易見嘅係詞彙磨蝕:1.2。一個人學多過一隻語言，佢嘅詞彙傾向會出現以下呢啲轉變。當中啲例子假設咗個人母語係粵語，學緊嘅外語係英文：
借詞：佢好可能會將第二語言嘅字詞借入去母語度用，講出一啲句子，句法上係跟足母語，但就帶有一啲嚟自第二語言嘅字詞。有部份人士認為，噉係令到佢講母語嗰陣「講得唔純正」。例子：
「聽講有新嘅 smartphone 出咗，真係好吸引！」（帶有英文字詞，句法上依然似粵語）
重構：佢用第二語言嘅構詞同句法方式重新分析點用母語嘅字詞。例子可以睇吓歐化中文相關嘅概念。
合流：兩隻語言嘅概念結合埋一齊。例如色名就被指有噉嘅情況。
「真正」嘅磨蝕：個人記唔起某啲母語字詞要點講，或者焗住要將母語嘅某啲構造簡化。用母語嗰陣啲結構嘅複雜度下跌。例如有海外粵語群體報稱，啲細路用起粵語上嚟好多時唔多識用量詞——熟悉粵語嘅人能夠正確運用個、隻、件等咁多唔同量詞，但呢啲細路可能係喪失咗量詞知識，令到佢哋嘅量詞使用簡化咗，好多時淨係識用個，會講出一個貓（正常係一隻貓）同埋一個語言（正常係一種語言或者一隻語言）噉嘅短語。
語言學家想觀察詞彙磨蝕，可以採用好似心理實驗噉嘅做法：佢哋可以叫受試者入實驗室，然後畀一個類別佢哋（例如動物、傢俬呀噉）叫佢哋回想母語入便屬於嗰個類別嘅字詞，再將答案寫低或者打落電腦度；除此之外，佢哋又可以 show 啲圖片畀受試者睇，叫佢哋講出母語入便指圖中物體嘅字詞。
有語言學家採用好似神經網絡或者語義網絡噉嘅方式嚟思考詞彙磨蝕：佢哋建立模型，將一個人腦入便嘅詞彙想像成一個網絡，每個網絡節點都係一個字詞，每次個人用佢或者佢周圍嘅字詞嗰陣，隻字詞都會「啟動」，而如果隻字詞擺喺度好耐都唔用，佢就會慢慢「變弱」，弱到咁上下個人就會唔再記得隻字詞。

語法磨蝕
睇埋：洋涇浜同語序
語言磨蝕亦可以影響一個人喺語法方面嘅表現，當中包括構詞同句法。
事實表明，學第二語言可以導致母語出現句法磨蝕。出現句法磨蝕嘅人用母語，會不自覺夾雜第二語言先會有嘅句法。用返粵語同英文做例子，粵語同英文喺句子語序上有明顯差異，英文喺絕大多數情況下都只容許主語行先、接著動詞、賓語擺尾噉嘅結構，想講我收埋本筆記簿嗰陣，只可以有一種句子結構：
相比之下，粵語就有彈性好多：粵語固然可以用主動賓句子（我收埋本筆記簿），但係又可以用將噉型嘅句子，主語行先、緊接賓語、然後動詞跟尾，即係我將本筆記簿收埋噉。而有二〇一八年做嘅研究，攞一班响海外大嘅粵籍華人同香港人對比，發現前者似乎受到英文影響，變到唔多識得用將型句子，反而好似英文噉，講嘅句子冚唪唥都係跟主動賓結構嘅。
好似噉嘅現象，亦可見於其他語言嘅使用者身上，例如研究發現，意大利文同希臘文嘅母語使用者都有可能句法上受英文影響。

影響因素
以下呢啲因素都可以影響語言磨蝕：
遺忘論：最簡單嗰種諗法係主張語言知識同其他記憶入便嘅嘢一樣，會隨時間而「衰變」，唔用慢慢就會唔記得，根據呢種見解，語言磨蝕嘅成因係用隻語言用得唔夠，所以要防止語言磨蝕（無論係母語定係第二語言）就要多用隻語言，例如想移咗民想防止母語粵語受到磨蝕，常見方法係時常去同海外嘅粵語群體交流。不過，呢種見解都唔係完全受證據支撐嘅。
動機論：學一隻語言可以係為咗利益（例如英文對於做生意嚟講好有用），又可以係為咗保育文化。
語言威望：一隻語言威望過低，以佢為母語嘅人可能就缺乏動力，唔想用佢同保育佢。
等等。
亦有學者提倡所謂嘅門檻假說：廿世紀嘅實證研究有唔少彼此矛盾之處，有好多份研究都發現學第二語言會損害母語能力，但係同時又有好多份研究話學多種語言對認知能力有各種益處，甚至會提升母語水平；有見及此，有學者就提出咗一個假說，主張一個細路一定要母語能力超越咗某條門檻，學第二語言先至會有幫助得嚟又不損母語能力，否則學第二語言就會導致佢母語有磨蝕。
陳羅密歐

陳羅密歐（1985年4月9號—）係新加坡男藝人，譽為『新傳媒八公子』之一 陳羅密歐喺2010年參加新傳媒嘅才華横溢出新秀入面排名第四，從而加入新傳媒。

早年
早年佢畢業於義安中學，然後喺南洋理工學院主修數位媒體設計畢業。佢曾經喺2015年接受訪問嘅時候話，自己細個嗰陣好懶，又肥又蠢，又成日唔上堂，就算自己父母請補習老師，佢都特登激嬲個老師，搞到佢哋唔做。佢話當時真係令父母好失望，但亦話自己當時無自信唔敢望人。直到完成 N Level，去到讀工藝教育學院嗰陣先至開始改變自己。喺工藝教育學院讀書嗰陣，佢成績好好，而且靠跑步節食減咗20磅，最後成功畢業，再去南洋理工學院繼續學業。
陳羅密歐細細個就有明星夢，但係學生時期就被老師潑冷水，話「冇見過咁肥嘅羅密歐」。另外學生時期嘅佢，亦時不時畀同學笑話「肥的羅密歐來了」，令佢自己去到想改名，但係去到做藝人嘅時候，就反而覺得個名幾好用。

入娛樂圈
喺2010年參加才華横溢出新秀之前，佢已經演出過一啲電視劇，例如同心圓II，英語電視劇 Heartlanders 第四季同埋刑警二人组。去到 2010年佢參賽，雖然佢唔係冠軍，但就喺同期嘅人之間跑出，首先接拍咗《警徽天職》一劇，佢亦憑著呢套劇獲提名2012年紅星大獎嘅最佳新人。
不過，陳亦曾面對事業低潮。喺《信約：動盪的年代》播出嗰時，佢就曾經因為演奸角，遭到唔少網民批評。

私人生活
陳羅密歐本身鍾意攝影，曾經有諗過去唔同國家影相出旅遊集。陳私底下又養咗一隻狗女，叫做Tigger，並且曾經表示隻狗好黐佢，睏覺都要抱住佢。
另外，陳羅密歐同黃俊雄亦係新加坡電視圈有名關係密切嘅朋友，兩人甚至傳出同居新聞但被佢哋否認。不過陳羅密歐亦承認，男藝人入面，佢最信任嘅就係黃俊雄。
1932年

1932年係閏年。

其他紀年
下面係維基百科有關年份紀年嘅凡例說明。

紀年分類中嘅「中國」、「中國週邊」、「越南」、「朝鮮半島」、「日本」等，係地域概念，唔係特指某個國家或者政權，所以會有模糊嘅外延。喺呢啲地域概念之下會分項列出喺呢個地域內嘅各政權同各種紀年，包括年號、以及同創立呢個年號嘅王朝對抗嘅私年號。
「中國週邊」係指廣義上嘅北亞、中亞、以及同中國接壤嘅部分地域，大約相當於亞歐大陸中央地區。
農曆、佛曆、回曆、猶太曆有自己嘅曆法，佢哋嘅新年同西曆唔重合。所以西曆年份唔完全就係呢幾種曆嘅年份。
傳統上東亞地區嘅年號用嘅係農曆，所以年號對應嘅西曆年份係指當年農曆新年過後嘅時期，未過年嘅時期算做呢個年號紀年嘅上一年。
皇紀係日本喺1873年採用西曆嘅同時施行嘅。
檀紀係大韓民國喺1948年到1961年間正式使用嘅。
主體曆係朝鮮民主主義人民共和國自1997年開始正式使用嘅。
佛曆係以西元前543年做元年，呢個係泰國、柬埔寨、老撾佛曆嘅標準。另有斯里蘭卡、緬甸佛曆，佢以西元前544年做元年，喺泰柬老佛曆度加多一年就係。
中國
中華民國：民國二十一年
滿洲國：大同元年（3月1號~12月31號）
越南（農曆）
保大六年十一月廿四~保大七年十二月初五
朝鮮
檀紀：4265年
日本
皇紀：2592年
昭和七年
佛曆：2474年~2475年
回曆：1350年8月21號~1351年9月3號
猶太曆：5692年4月22號~5693年4月2號
儒略日：26707 - 27072

大件事
1月4號：英國宣布印度國大黨非法，甘地坐監。
1月28號：日本軍由上海租界向閘北一帶進攻，遇到中國國民革命軍第十九路軍嘅抵抗，一二八事變爆發。
2月4號到2月15號：1932年冬季奧林匹克運動會喺美國普萊西德湖舉行。
2月20號：第18屆日本眾議院議員總選舉。
3月1號：滿洲國成立，年號大同，用公曆紀年。
3月4號：國際聯盟到上海安排中日兩國停火。
3月12號：阿莫爾星（小行星1221）被發現。
3月24號：由帝國航空經營嘅首班商業客運航班由檳城飛到香港，啟德機場開始提供公共運輸服務。
5月5號：中國同日本喺上海英國領事館簽《淞滬停戰協定》。
5月21號：艾美麗雅成為頭一個單獨橫渡太平洋嘅女人。
7月30號到8月14號：1932年夏季奧林匹克運動會喺美國洛杉磯舉行。
9月23號：沙特阿拉伯獨立。
12月17號：宋慶齡發起「中國民權保障同盟」。
12月25號：1932年昌馬地震（英文：1932 Changma earthquake），275死320傷。
2月5號

2月5號係公曆年嘅第36日，離年尾重有329日（閏年330日）。
<< - 2月 - >>



大件事
1922年：美國雜誌《讀者文摘》創刊。
1940年：第十四世達賴喇嘛「坐床」。
1971年：香港創興大廈爆出入‎伙紙風波。
2003年：美國國務卿鮑威爾喺聯合國安理會話伊拉克收埋大殺傷力武器，又同阿蓋達有聯繫，爭取聯合國授權出兵，但係美國喺入侵伊拉克之後喺伊拉克境內搵唔到大殺傷力武器。而當日鮑威爾提交嘅報告之後證實有啲內容失實。
2004年：2004年海地政變（法文：Coup d'État du 29 février 2004 à Haïti）爆發。
2014年：由於冇辦法就馬尼拉人質事件達成共識，香港正式啟動對菲律賓第一階段制裁，暫停菲律賓外交或公務護照持有人14日免簽證訪港安排。
2018年：香港通訊事務管理局辦公室宣佈由月底開始推出過千萬個4、7同8字頭嘅電話冧巴，去應付電話冧巴就嚟用嗮嘅問題。
2018年：道瓊斯工業平均指數急挫1,175.21點，收報24,345.75點，跌幅4.60%，係該指數最大單日點數跌幅，亦係自2011年之後最大單日百分率跌幅。
浅野雄也

浅野雄也（1997年2月17號—）係日本足球員，打中場位置，效力水戶蜀葵。
語言純化

語言純化（粵拼：jyu5 jin4 seon4 faa3；英文：linguistic purism），個英文名直接意譯可以叫語言純淨主義，係一類有關語言嘅理念，屬規範語言學。提倡語言純化嘅人認為，講同寫某隻語言嗰陣要排除「外來影響」先至可以達致「純正嘅語言」。

粵語
廿一世紀初嘅粵語群體冇乜明顯嘅語言純化傾向，不過現代粵語有唔少嚟自英文嘅借詞，提倡粵語純化嘅人可能會反對人用呢啲借詞。追求「純漢語式粵語」嘅人可能會主張粵語群體要淨係用源自漢語嘅詞彙同用法，排斥嚟自百越語或者歐洲語言嘅詞彙同用法。

英文
内文：英文純化
例如支持英文純化嘅 16 世紀英格蘭學者莊·赤就試過噉樣講：
原文句子："Our tung shold be written cleane and pure."
現代串法："Our tongue should be written clean and pure."
粵譯：「我哋嘅語言應該要寫得乾淨又純潔。」
分析吓佢呢一句嘢，
留意佢用咗 tung（現代串法係 tongue；大致似粵拼：tang1）一字，呢隻名詞通常係指脷，但又可以指語言噉嘅意思。Tongue 呢隻字詞經過語源考證，係英文固有字詞（可以睇睇日耳曼語言），有別於嚟自拉丁文嘅 language 一字—佢寫嘢講嘢嗰時，淨係肯用英文固有字詞，唔肯用嚟自拉丁文嘅外來字詞。

同源語言
内文：分隔型語言同發展型語言
喺一個好常見嘅情況之下，兩種密切相關嘅語言或者語言變體會直接互相競爭，一種較弱，另一種較強。講強語言嘅人士可能會將較弱嘅語言形容為強語言嘅「方言」，暗示佢冇獨立存在；作出回應，保衛較弱語言嘅人就會不遺餘力證明佢哋嘅語言同樣自主。
喺呢個語境之下，意第緒語同荷蘭語過去有時會被視為德語嘅方言。而對於喺荷蘭東部同德國北部使用嘅低地德語，爭議至今仍然存在，因為佢可以被視為荷蘭語或德語嘅方言，又或者係一種獨立嘅語言。一個最近先獲得官方國家語言地位嘅相關語言例子，就係盧森堡語。
由於語言學界並冇提供一個學術上嘅方言定義，加上語言學家對呢個區分持懷疑態度（見有軍隊同海軍嘅方言就係語言），所以呢個論點實際上係關於身份政治嘅主觀問題，有時會引起參與者極端嘅情緒。

文字系統
密切相關嘅語言往往容易混合埋一齊。防止呢種情況嘅一個方法，就係採用唔同嘅文字系統或者唔同嘅正字法。
例如：
摩爾多瓦語同羅馬尼亞語幾乎各方面都一模一樣，只係摩爾多瓦語喺1992年摩爾多瓦獨立之前，一直用緊摩爾多瓦西里爾字母系統——雖然而家喺德涅斯特河沿岸仍然使用——而羅馬尼亞語就用羅馬尼亞字母（拉丁字母）系統。
印地語同烏爾都語喺書寫上有明顯分別，前者用Devanagari字母，後者用以阿拉伯字母為基礎嘅字母系統。近幾十年嚟，由於印地語受到梵語化影響，而烏爾都語則經歷咗阿拉伯化同波斯化，令兩者愈來愈分化。
塞爾維亞語同克羅埃西亞語嘅文學標準主要分別喺於分別採用咗塞爾維亞西里爾字母同拉丁字母。佢哋基於基本上一模一樣嘅方言——一種形式化嘅新斯托卡維亞方言（斯托卡維亞係塞爾維亞語同克羅埃西亞語共同嘅唯一方言）——因此互通性非常高。
蘇安喬

蘇安喬（葡文全稱：Joana Maria Roth Soares；中文譯稱：若安娜．瑪利亞．羅斯．蘇拉勒斯；葡文簡稱：Joana Maria；英文藝稱：Joana Mariya；性別：女；生日：8月3號）係個澳門摩度，亦從事戲劇、舞蹈以及司儀等工作，仲涉足物流以及公關等行業；佢高中畢業時住喺賴羅比，響2018年由澳門大學（社會科學學士（傳播學））畢業，之後同其他人夾份開咗檔藝員中介生意（她智澳門）。

細節
蘇安喬喺電影《追逐白雲的少女》、電視連續劇集《美味緣是您》以及飛夢映画嘅「雞同鴨講」系列嘅網上影片之中做主角，喺電視紀錄片集《大灣區探秘》之中做主持，喺電視真人騷集《12道鋒味》之中做嘉賓。

瑣事
蘇安喬自稱「CBA」——似乎解「喺中國出世嘅美國人」：可能佢係喺澳門出世，然而當時嗰度屬於萄萄牙。
《萄新報》將蘇安喬標示為官員——查實屬流料：嗰間開喺成都嘅葡萄牙國家（商品）館無疑係大陸商户。
平行投影

平行投影個基本諗頭：啲箭咀表示由件物體度射過嚟嘅光線，而塊正方形平面表示最後出嗰幅 2D 圖像。
平行投影（粵拼：ping4 hang4 tau4 jing2；英文：parallel projection）係一大類嘅 3D 投影做法。攞住想像中嗰件 3D 物體，平行投影會由件物體度射啲彼此之間成平行嘅射線落一塊平面，塊平面上形成嘅就係最後出嘅圖像。
平行投影通常係工程同設計相關工作上用嘅：一般認為，平行投影能夠造出客觀噉描述件物體嘅圖像，但因為呢啲圖缺乏景深，完全做唔到望落似立體嘅圖像；相比之下，透視投影就有考慮埋景深嘅問題，畀人覺得比較能夠造出好睇嘅圖像，因而比較廣受美術方面嘅工作採用。
篇文跟住嘅內容，假設睇嘅人已經識嗮 3D 空間同角度等嘅基礎幾何知識。

基礎
内文：3D 投影
睇埋：工程設計同工程圖
有好多工作都會用到「用 2D 圖像表達 3D 物體」呢樣工序：响工程領域上，工程師成日都要設計一啲 3D 嘅物體，例如係各種嘅機械或者建築物呀噉；佢哋做嘢嗰陣，往往有需要同各種工作人員表達自己嘅構想，例如想像
有位建築師設計好棟建築物，佢要同啲建築工人表達「預想中嗰棟建築物係乜樣」，等啲建築工人識按個諗頭郁手起嘢；
或者一隊機械工程師團隊，佢哋設計緊一部機械，需要開會討論點整，班工程師就有需要向同事表達自己嘅諗頭；
... 等等。响呢啲情況下，工作者可以整一幅幅 2D 嘅圖像，用啲圖像嚟表達「想像中嗰件 3D 物體係點嘅樣」。3D 投影就係一大類用嚟做「用 2D 圖像表達 3D 物體」嘅方法，當中平行投影係一類嘅 3D 投影，泛指
「
由件 3D 物體嗰度，射一拃彼此之間成平行嘅射線出嚟，再擺返塊會同啲射線相交嘅平面响空間裏面，塊平面上形成嘅影像，就係最後出嗰幅圖像。
」
好似下圖噉，下圖藍色中空嗰個框係想像中嗰件 3D 物體，由個框度射出嚟嗰啲箭咀係射線，條藍色直線係 2D 影像喺上面形成嘅平面。

正投影法
内文：正投影法
正投影法：指啲射線冚唪唥都同塊影像形成嘅平面成正交。
等軸測投影法係正投影法嘅一種，指描繪緊嗰件物體以一定嘅角度傾斜，令到（由幅 2D 圖像望落）好似件物體喺 3D 空間裏面嗰三條軸彼此之間成 120° 角噉嘅樣。
等軸測投影嘅例子
用等軸測投影描繪一個正方體；由幅 2D 圖望，好似正方體三條軸彼此間成 120° 角。
用等軸測投影描繪一件大致成方柱噉形嘅傢俬；由幅 2D 圖望，好似件嘢嘅三條軸彼此間成 120° 角。

斜投影法
内文：斜投影法
斜投影法：指啲射線唔同塊影像形成嘅平面成正交。
好似下圖噉，係用斜投影法描繪一間住屋，黑色箭咀表示間屋喺 3D 空間入面嘅三條軸，三條軸喺 3D 空間當中係彼此成正交嘅，但啲箭咀掕住嘅角度值表示嘅，係啲箭咀之間喺幅 2D 圖像上面形成嘅角度。
梁茵

梁茵（粵拼：loeng4 jan1，英文：Kiko Leung，1993年12月31號—）係香港無綫電視前藝員，參加第26期無綫電視藝員訓練班入行，主要拍下電視劇。2021年10月份離開無綫電視。

入娛圈前
梁茵喺香港出世，祖籍廣東佛山順德。佢阿爸做地盤工，阿媽就做家務助理同中醫穴位按摩治療師，仲有個細佬。佢中學嗰時讀粉嶺官立中學，中五曾經喺社區組織搞嘅「貧窮要聞短評比賽」攞到大獎，中六就參加過《yes!!》搞嘅「全港校花校草選舉」入圍。

演藝歷程
梁茵喺2013年入讀第26期無綫電視藝員訓練班，係嗰期年紀最細嘅學員，佢為咗讀藝訓班而放棄咗讀香港演藝學院學士課程。藝訓班畢業後，佢主要拍電視劇，當中比較出名嘅演出係2015年處境劇《愛·回家》第二輯入面嘅主要角色李淇（Kay）同2017年開始播嘅《愛·回家之開心速遞》嘅角色江慧喬（Anita）。2019年，佢第一次主持旅遊節目《識玩旅行團》，憑住著泳衣示人而引起觀眾留意。2020年3月，梁茵喺《開心速遞》入面正式被安排做鄺潔楹家姐（雖然現實年紀比佢細），呼應返劇集早期埋落嘅伏線，為觀眾帶嚟驚喜。

副業
梁茵因為只係無綫電視嘅基本合約藝員，工作量唔算多，為幫補生計，亦有兼職做金融。另外2019年佢亦有合夥投資做健身室老闆。
2021年離開無綫後，佢無乜幕前工作機會，2022年7月開始去咗尖沙咀一間日式食肆做知客。